Rybožravé predátory spôsobujú na Slovensku každoročne významné škody na rybách ako na voľných vodách (potoky, rieky, štrkoviská a i.) v obhospodarovaní užívateľov rybárskych revírov na Slovensku, tak aj chovateľom rýb pri produkcii násad, tržných rýb ale aj na generačných rybách. V zmysle §97 zákona 543/2002 Z.z. o ochrane prírody a krajiny v znení neskorších predpisov štát zodpovedá za škodu spôsobenú rybožravými predátormi vydrou riečnou, kormoránom veľkým a volavkou popolavou. Táto škoda sa v súčasnosti priznáva v hospodárskych chovoch rýb, tzn. v chovoch, ktoré majú Ministerstvom pôdohospodárstva a rozvoja vidieka SR vydané Osvedčenie na hospodársky chov rýb. Vysvetľujeme základné postupy pri evidencii škôd u chovateľov rýb na Slovensku s cieľom stanoviť výšku každoročne spôsobovaných škôd na odchovávaných rybách a následne mať tak možnosť si uvedené škody uplatniť v súlade s platnou legislatívou. Získanie náhrady škody môže čiastočne pomôcť k zníženiu ekonomických strát v našich chovoch.

**PODMIENKY ZÍSKANIA NÁHRADY ŠKODY NA SLOVENSKU**

***A.*** *Náhradu škody na rybách možno poskytnúť, ak škoda bola spôsobená určeným živočíchom, ktorý sa v čase a na mieste vzniku škody preukázateľne zdržiava.*

**Komentár**: Prítomnosť jedného z troch chránených živočíchov, na ktoré je možné žiadať náhradu škody na rybách (vydra riečna, kormorán veľký, volavka popolavá) musí jednoznačne potvrdiť pracovník Okresného úradu (miestne príslušný podľa umiestnenia konkrétnej vodnej plochy), ktorý si pre tento účel prizve príslušného pracovníka Štátnej ochrany prírody SR. Tento údaj musí byť písomne zdokumentovaný a potvrdený okresným úradom prípadne ŠOP SR.

V prípade výskytu vydry riečnej je potrebné, aby pracovník OÚ alebo ŠOP SR, na základe pobytových znakov alebo priameho pozorovania, **zaznamenal do protokolu aj ich počet a pohlavie** (samec, samica, mláďa).

***B.*** *Ak bola škoda na rybách spôsobená určeným živočíchom, ktorý je voľne žijúcim vtákom, náhrada škody sa poskytne, len ak v lokalite, kde došlo k vzniku škody, nebola na základe žiadosti orgánom ochrany prírody celoročne povolená výnimka z podmienok druhovej ochrany podľa § 35 ods. 1 písm. a) až c) zákona č. 543/2002 Z.z..*

**Komentár**: Nárok na náhradu sa neposkytne chovateľovi, ktorý má udelenú výnimku podľa

§ 35 a to na:

a) úmyselne odchytávať v jeho prirodzenom areáli,

b) úmyselne zraňovať alebo usmrcovať v jeho prirodzenom areáli,

c) úmyselne rušiť v jeho prirodzenom areáli, najmä v období hniezdenia, rozmnožovania, výchovy mláďat, zimného spánku alebo migrácie

Tieto výnimky musia platiť pre každý chránený druh súčasne.

***C.*** *Ak bola škoda na rybách v rybochovnom zariadení spôsobená určeným živočíchom, ktorý nie je voľne žijúcim vtákom (vydra), poskytne sa náhrada škody, len ak toto zariadenie s výnimkou klietok bolo v čase rozhodujúcej udalosti dostatočne oplotené a na prípadnom prítoku a odtoku vody opatrené mriežkami brániacimi vniknutiu určeného živočícha.*

**Komentár:** Pri novobudovaných rybochovných zariadeniach sa musia dodržať požiadavky na oplotenie stanovené Okresným úradom tak, aby bolo možné žiadať prípadnú náhradu škôd. U starších zariadení musí byť nápustné a výpustné potrubie opatrené mriežkou. Zároveň stredisko musí byť zabezpečené oplotením, prípadne elektrickým ohradníkom. Odporúčame, aby pracovník Okresného úradu hneď na začiatku uviedol, či toto stredisko spĺňa uvedenú požiadavku pri náhrade škody spôsobenou vydrou riečnou, nakoľko inak môžu byť všetky ďalšie aktivity chovateľa zbytočne vynaloženým úsilím.